कांग्रेसी सांसद ने की अन्ना के लिए सीट छोड़ने की पेशकश  
जयपुर के कांग्रेस सांसद महेश जोशी ने अन्ना हजारे को जयपुर लोकसभा सीट से चुनाव लड़ने का निमंत्रण दिया है।
जयपुर के कांग्रेस सांसद महेश जोशी ने भ्रष्टाचार को समाप्त करने के लिए जनलोकपाल विधेयक लाने की मांग को लेकर सात दिनों से धरने पर बैठे सामाजिक कार्यकर्ता अन्ना हजारे को अपना मुदद लोकतांत्रिक तरीके से लोकसभा में उठाने के लिए जयपुर लोकसभा सीट से चुनाव लडने का निमंत्रण दिया है।  जोशी ने कहा, अन्ना हजारे जी यदि यह मानते हैं कि जनमानस उनके साथ है तो अपने मुद्दे को लोकतांत्रिक ढंग से उठाने के लिए संसद में जाएं। उन्होंने कहा, यदि अन्ना हजारे को मेरा यह आग्रह स्वीकार हो तो मैं जयपुर लोकसभा सीट से त्यागपत्र देने को तैयार हूं। पार्टी मुझे अन्ना हजारे के सामने टिकट देगी तो मैं चुनाव लड़ने के लिए भी तैयार हूं। जोशी ने कहा कि अन्ना हजारे का आन्दोलन अब लोकतांत्रिक ढंग से होने वाले आन्दोलन से दूर होता जा रहा है, सांसदों पर दबाव बनाना उचित नहीं है।  इधर, राजस्थान प्रदेश कांग्रेस अध्यक्ष डॉ चन्द्रभान ने जोशी के बयान से खुद को अलग करते हुए कहा कि यह उनके व्यक्तिगत विचार हो सकते हैं। मेरे पास उनका इस तरह का कोई सन्देश नहीं है।  इस बीच, राजस्थान में अन्ना हजारे के आन्दोलन के समर्थन में तेजी आ रही है। जयपुर में कल हजारों अन्ना समर्थक मुख्य मार्गों से रैली निकाल कर स्टेच्यू सर्कल पहुंचे और प्रदर्शन किया। अन्ना समर्थकों ने मोमबत्ती जलाकर और मशाल जुलूस निकाल कर जनलोकपाल विधेयक की मांग को मंजूर करने की मांग की। आर्ट ऑफ लिविंग के स्थानीय संयोजक सतीश पूनिया ने अपने समर्थकों के साथ जयपुर के सांसद महेश जोशी से भेंट कर अन्ना हजारे के आन्दोलन के समर्थन में ज्ञापन सौंपा। जयपुर के अलावा प्रदेश भर से अन्ना हजारे के समर्थन में उपवास, प्रदर्शन, रैलियां निकाले जाने के समाचार मिले हैं। अन्ना हजारे की टीम द्वारा स्थानीय सांसद के आवास पर प्रदर्शन करने के आहवान के बाद जिला प्रशासन सांसद के आवास पर सुरक्षा प्रबंध पर नजर रखे हुए है।